次韻和淵明飲酒詩二十首  其二○
作者：李綱
朝代：宋

paragraphs: 舉世人事僞，惟酒存天真。
飲多不如少，飲醨不如醇。
借問何以然，每醉意每新。
笑指黄金罍，是中可逃秦。
糠粃鑄堯舜，萬世同埃塵。
二豪侍坐側，議論徒慇懃。
我讀古人書，獨與淵明親。
北窗傲羲皇，桃源將問津。
膝横無弦琴，頭著漉酒巾。
我醉君且去，爲已非爲人。